آوروپا بیرلیگی‌نین خاریجی سیاست و تهلوکه‌سیزلیک مسئله‌لری عالی نوماینده‌سی جوزپ بورل کیئوه دستک وئریلمه‌سی مسئله‌لرینی موذاکیره ائتمک اوچون آوریلین 3-ده بروکسل-ده اوکراینا‌لی همکاری دیمیترو کولبانی قبول ائدیب.
بو باره‌ده آوروپانین باش دیپلوماتی توییترده یازیب.
"دوستوم دیمیترو کولبانی بو آخشام (آوریلین 3-ده) آوروپا بیرلیگی-نین اوکراینایا دستک اوزره ایشینی نظردن کئچیرمک اوچون آوروپا بیرلیگی خاریجی ایشلر خیدمتی‌نین ایقامتگاهیندا سلاملاماق‌دان ممنونام. بیز نه قدر لازیم‌دیرسا، او قدر ده اوکراینانی دستکلمه‌یه داوام ائدجییک"، - بورل سوسیال شبکه‌ده قئید ائدیب.
اونون سؤزلرینه گؤره، دیگر وظیفه روسیایا تضییق گؤسترمک‌دیر کی، اونو ساواشی دایاندیرماغا مجبور ائتسین.
خاطیرلاداق کی، کولبا آوریلین 4-5-ده ناتو-یا عضو اؤلکه‌لرین دیپلوماتیک میسیون رهبرلری‌نین گؤروشونده ایشتیراک ائتمک اوچون بروکسله گلیب. دانیشیق‌لارین اساس مؤضوع لاریندان  بیری اوکراینایا یئنی حربی یاردیمین گؤستریلمه‌سی و بو اؤلکه‌یه دستک اوچون چوخ ایل‌لیک پروقرامین حاضیرلانماسی اولا‌جاق. آوریلین 3-ده بو گؤروش‌دن اول بروکسل-ده کئچیریلن مطبوعات کنفرانسیندا ناتو-نون باش کاتیبی ینس استولتنبرگ بیلدیریب کی، اوکراینا محاربه‌ده غالیب گه‌لندک ناتویا قوشولماسی باره‌ده دانیشماغین معناسی یوخ‌دور، لاکین، عینی زاماندا، بلوک ساواشین دایاندیریلماسی حالیندا بئله، کیئوی مومکون اولان ان گئنیش حربی دستکله تامین ائتمک نیتینده‌دیر.
بورل همچنین ناتو-نون ناظیرلر توپلانتی‌سینا دا دعوت اولونوب.
